RAPPORT TAL-KUMMISSJONI LILL-PARLAMENT EWROPEW U LILL-KUNSILL skont l-Artikolu 18(2) tar-Regolament (UE) Nru 98/2013 tal-Parlament Ewropew u tal-Kunsill tal-15 ta’ Jannar 2013 dwar it-tqegħid fis-suq u l-użu ta’ prekursuri tal-isplussivi, li jeżamina il-possibilitajiet għat-trasferiment tad-dispożizzjonijiet rilevanti dwar in-nitrat tal-ammonju mir-Regolament (KE) Nru 1907/2006 /* COM/2015/0122 final */





1. INTRODUZZJONI L-Artikolu 18(2) tar-Regolament (UE) Nru 98/2013 tal-Parlament Ewropew u tal-Kunsill tal-15 ta’ Jannar 2013 dwar it-tqegħid fis-suq u l-użu ta’ prekursuri tal-isplussivi[1] jistipula li: “Sat-2 ta' Marzu 2015, il-Kummissjoni għandha tippreżenta rapport lill-Parlament Ewropew u lill-Kunsill li jeżamina l-possibbiltajiet għat-trasferiment tad-dispożizzjonijiet rilevanti dwar in-nitrat tal-ammonju mir-Regolament (KE) Nru 1907/2006 għal dan ir-Regolament.” In-nitrat tal-ammonju (CAS RN 6484-52-2) huwa sustanza kimika li fl-Unjoni Ewropea tiġi użata ħafna bħala fertilizzant. Dan jista’ jaġixxi bħala aġent ossidanti u jisplodi meta jitħallat ma’ ċerti sustanzi kimiċi oħra. Għal din ir-raġuni, il-fertilizzanti tan-nitrat tal-ammonju b’kontenut għoli ta’ nitroġenu huma soġġetti għal rekwiżiti tekniċi[2]. Minħabba dawn il-proprjetajiet, il-fertilizzanti tan-nitrat tal-ammonju ġew użati b’mod ħażin għall-manifattura illeċita ta’ splussivi. Sabiex ikun hemm protezzjoni minn dan l-użu ħażin, l-aċċess minn membri tal-pubbliku ġenerali għan-nitrat tal-ammonju bħala sustanza jew f’taħlitiet ġie ristrett u kkontrollat. Fil-preżent, hemm dispożizzjonijiet dwar in-nitrat tal-ammonju kemm fir-Regolament (KE) Nru 1907/2006 dwar ir-Reġistrazzjoni, il-Valutazzjoni, l-Awtorizzazzjoni u r-Restrizzjoni ta’ Sustanzi Kimiċi (REACH)[3] u r-Regolament (UE) Nru 98/2013 dwar it-tqegħid fis-suq u l-użu ta’ prekursuri tal-isplussivi (ir-Regolament dwar il-Prekursuri tal-Isplussivi). REACH tillimita l-provvista tan-nitrat tal-ammonju bħala sustanza (jew f’taħlitiet li jkollhom 16 % jew iktar fil-piż ta’ nitroġenu fir-rigward tan-nitrat tal-ammonju) lill-utenti u distributuri liċenzjati skont id-Direttiva tal-Kunsill 93/15/KEE, il-bdiewa, u l-utenti professjonali. Ir-Regolament dwar il-Prekursuri tal-Isplussivi jissoġġetta l-provvista tan-nitrat tal-ammonju għall-mekkaniżmu ta’ rapportar ta' tranżazzjonijiet suspettużi, u jippermetti wkoll lill-Istati Membri, permezz ta’ klawsola ta’ salvagwardja, li jistabbilixxu restrizzjonijiet ulterjuri jekk ikun hemm raġunijiet raġonevoli sabiex isir dan. Ir-Regolament dwar il-Prekursuri tal-Isplussivi għandu l-għan li jtejjeb is-sigurtà pubblika billi jagħmilha aktar diffiċli li jiġu manifatturati splussivi b’mod illeċitu, filwaqt li l-attenzjoni prinċipali ta’ REACH hija li jkun żgurat li s-sustanzi qed jintużaw b’mod sikur, abbażi tal-proprjetajiet intrinsiċi tagħhom, u li jkun hemm bilanċ fiċ-ċirkolazzjoni libera tal-kimiċi fis-suq intern b’livell għoli ta’ protezzjoni għas-saħħa tal-bniedem u l-ambjent minn riskji li jinħolqu minn sustanzi kimiċi. Il-Kummissjoni għalhekk tikkunsidra li d-dispożizzjonijiet dwar in-nitrat tal-ammonju jappartjenu fir-Regolament dwar il-Prekursuri tal-Isplussivi. Dan ir-rapport se jippreżenta s-sejbiet tal-eżaminazzjoni tal-Kummissjoni tal-fattibbiltà tat-trasferiment tad-dispożizzjonijiet mir-REACH għar-Regolament dwar il-Prekursuri tal-Isplussivi. 2. SFOND 2.1. L-inklużjoni tan-nitrat tal-ammonju fir-REACH L-entrata 58 tal-Anness XVII tar-REACH tipprojbixxi l-provvista tan-nitrat tal-ammonju, f’konċentrazzjonijiet li jaqbżu limitu speċifiku, lill-membri tal-pubbliku ġenerali. Ir-restrizzjoni kienet ġiet trasferita għar-REACH mid-Direttiva 76/769/KEE,[4] li kienet ġiet revokata mir-REACH b’effett mill-1 ta’ Ġunju 2009. L-entrata fl-Anness XVII tgħid hekk: “58. Nitrat tal-ammonju (AN) CAS No 6484-52-2 EC No 229-347-8 1. M’għandux jitqiegħed fis-suq għall-ewwel darba wara s-27 ta’ Ġunju 2010 bħala sustanza, jew f’taħlitiet li jkollhom iktar minn 28 % fil-piż ta’ nitroġenu fir-rigward tan-nitrat tal-ammonju, biex jintuża bħala fertilizzant solidu, waħdu jew kompost, sakemm il-fertilizzant ma jkunx konformi mad-dispożizzjonijiet tekniċi għall-fertilizzanti tan-nitrat tal-ammonju b’kontenut ta’ nitroġenu għoli stabbilit fl-Anness III tar-Regolament (KE) Nru 2003/2003 tal-Parlament Ewropew u tal-Kunsill (*). 2. M'għandux jitqiegħed fis-suq wara s-27 ta’ Ġunju 2010 bħala sustanza, jew f’taħlitiet li jkollhom 16 % jew iktar fil-piż ta’ nitroġenu fir-rigward tan-nitrat tal-ammonju ħlief sabiex jiġi fornut lil: (a) l-utenti u d-distributuri downstream, inklużi persuni fiżiċi jew ġuridiċi detenturi ta' liċenzja jew awtorizzati skont id-Direttiva tal-Kunsill 93/15/KEE (**); (b) il-bdiewa sabiex jużawh f'attivitajiet agrikoli, kemm full time kif ukoll part time u li mhux neċessarjament ikun relatat mad-daqs tal-art. Għall-finijiet ta’ dan is-subparagrafu: (i) "bidwi"tfisser persuna fiżika jew ġuridika, jew grupp ta’ persuni fiżiċi jew ġuridiċi, minkejja l-istat ġuridiku li jingħata lill-grupp u lill-membri tiegħu skont il-liġi nazzjonali, li l-proprjetà tiegħu tkun tinsab fit-territorju Komunitarju, kif imsemmi fl-Artikolu 299 tat-Trattat, u li jkun qed iwettaq attività agrikola; (ii) "attività agrikola" tfisser il-produzzjoni, it-trobbija jew it-tkabbir ta’ prodotti agrikoli inkluż il-ħsad, it-taħlib, it-tnissil tal-annimali u ż-żamma tal-annimali għal skopijiet agrikoli, jew iż-żamma tal-art fi stat agrikolu u ambjentali tajjeb kif stabbilit skont l-Artikolu 5 tar-Regolament tal-Kunsill (KE) Nru 1782/2003 (***); (c) persuni fiżiċi jew ġuridiċi li jwettqu attivitajiet professjonali bħall-ortikultura, it-tkabbir ta’ pjanti f’serer, iż-żamma ta’ parks, ġonna jew grawnds sportivi, attivitajiet ta’ foresterija jew oħrajn simili. 3. Madankollu, għar-restrizzjonijiet fil-paragrafu 2, l-Istati Membri jistgħu, sal-1 ta’ Lulju 2014, għal raġunijiet soċjoekonomiċi, japplikaw limitu sa 20 % fil-piż ta’ nitroġenu fir-rigward tan-nitrat tal-ammonju għal sustanzi u taħlitiet li jitqiegħdu fis-suq fit-territorji tagħhom. Dawn jinfurmaw lill-Kummissjoni u lill-Istati Membri l-oħra dwar dan. ______________ (*) ĠU L 304, 21.11.2003, p. 1. (**) ĠU L 121, 15.5.1993, p. 20. (***) ĠU L 270, 21.10.2003, p. 1.” L-Anness XVII tar-REACH ma jipprevedi l-ebda reġim ta' għoti ta' liċenzji jew ta' reġistrazzjoni. Skont ir-REACH, il-provvista tan-nitrat tal-ammonju bħala sustanza, jew f’taħlitiet li jkollhom 16 % jew iktar fil-piż ta’ nitroġenu fir-rigward tan-nitrat tal-ammonju, għall-membri tal-pubbliku ġenerali, hija pprojbita. 2.2. L-inklużjoni tan-nitrat tal-ammonju fir-Regolament dwar il-Prekursuri tal-Isplussivi Il-proposta tal-2010 tal-Kummissjoni għal regolament dwar it-tqegħid fis-suq u l-użu ta' prekursuri tal-isplussivi[5] tirrakkomanda li: “Għall-finijiet ta’ simplifikazzjoni, id-dispożizzjonijiet eżistenti relatati man-nitrat tal-ammonju għandhom jiġu inklużi f’dan ir-Regolament u l-paragrafi 2 u 3 tal-entrata 58 tal-Anness XVII tar-Regolament (KE) Nru 1907/2006 tal-Parlament Ewropew u tal-Kunsill dwar ir-Reġistrazzjoni, il-Valutazzjoni, l-Awtorizzazzjoni u r-Restrizzjoni ta’ Sustanzi Kimiċi (REACH) għandhom jitħassru.” L-għan kien li r-restrizzjonijiet fuq in-nitrat tal-ammonju jiġu trasferiti mir-REACH għar-Regolament dwar il-Prekursuri tal-Isplussivi. Konsegwentement, in-nitrat tal-ammonju (CAS RN 6484-52-2) ġie inkluż fl-Anness I propost b'valur limitu ta’ 16 % fil-piż ta’ nitroġenu fir-rigward tan-nitrat tal-ammonju. Il-proposta eżentat b'mod espliċitu lill-bdiewa mir-restrizzjonijiet fuq in-nitrat tal-ammonju u taħlitiet magħmula bih. L-inklużjoni tan-nitrat tal-ammonju fir-regolament propost tagħmel lil din is-sustanza soġġetta b'mod awtomatiku għall-mekkaniżmu ta’ rapportar ta' tranżazzjonijiet suspettużi, li ma kellux ekwivalenza fir-REACH. Madankollu, it-trasferiment propost kien ikun ifisser li, jekk l-Istati Membri jistabbilixxu reġimi ta’ għoti ta' liċenzji jew ta' reġistrazzjoni, huma jistgħu jipprovdu kimiċi lill-pubbliku ġenerali. Minħabba f'hekk, it-trasferiment propost potenzjalment jista' jkun inqas strett mill-projbizzjoni totali dwar il-provvista lill-pubbliku ġenerali skont ir-REACH. It-trasferiment propost ma kienx ġie approvat mill-Grupp ta’ Ħidma tal-Kunsill dwar l-Armonizzazzjoni Teknika (Sustanzi Perikolużi). Filwaqt li xi Stati Membri appoġġaw ir-raġunament tal-Kummissjoni, oħrajn ħassew li t-trasferiment idgħajjef is-sigurtà, hekk kif restrizzjonijiet eżistenti fuq in-nitrat tal-ammonju jsiru laxki. Imbagħad ġie ssuġġerit li d-dispożizzjonijiet jiġu trasferiti bl-istess livell ta’ restrizzjoni stabbilit fir-REACH. Din l-alternattiva kieku kienet tinvolvi l-ħolqien tat-tielet reġim fir-regolament propost esklussivament għan-nitrat tal-ammonju, li jeżenta s-sustanza minn regoli ta’ għoti ta' liċenzji u reġistrazzjoni. Kien ikun ukoll meħtieġ li jiżdied Artikolu speċifiku dwar in-nitrat tal-ammonju (li jkun fih il-paragrafi 2 u 3 tal-entrata 58 tal-Anness XVII), u li jiġi inkluż in-nitrat tal-ammonju fl-Anness II, sabiex ikun żgurat ir-rapportar ta’ tranżazzjonijiet suspettużi. Il-Grupp ta’ Ħidma tal-Kunsill iltaqa’ f’għaxar okkażjonijiet bejn Jannar u Ottubru 2011 sabiex jeżamina l-proposta tal-Kummissjoni, u kkonkluda li d-dispożizzjonijiet inklużi fir-REACH m’għandhomx ikunu emendati iżda għandhom ikunu kkomplementati bir-rekwiżit li jiġu rrapportati tranżazzjonijiet suspettużi skont ir-regolament propost. Madankollu, il-Grupp ta’ Ħidma nnota li diversi Stati Membri appoġġaw it-trasferiment, u għalhekk ippropona li l-Kummissjoni teżamina mill‑ġdid din il-kwistjoni aktar tard, bil-ħsieb li titħejja proposta leġiżlattiva, jekk ikun xieraq. Bi tħejjija għall-ewwel “trilogu informali” (diskussjonijiet bejn il-Kummissjoni, il-Parlament Ewropew u l-Kunsill), il-Kunsill għaldaqstant issuġġerixxa l-emendi li ġejjin għall-proposta tal-Kummissjoni: - l-emenda tal-premessa sabiex jitneħħa it-trasferiment tad-dispożizzjonijiet dwar in-nitrat tal-ammonju; - l-inklużjoni tan-nitrat tal-ammonju fl-Anness II; - tiżdied dispożizzjoni li tirrikjedi rieżami bikri mill-Kummissjoni tal-fattibbiltà tat-trasferiment tad-dispożizzjonijiet. Il-pożizzjoni tal-Parlament Ewropew fl-ewwel qari, kif imressqa fis-seduta plenarja tal-11 ta' Settembru 2011,[6] ikkorrispondiet ma' tal-Kunsill. Il-Kummissjoni wara qablet li żżomm it-test tal-Kunsill relatat man-nitrat tal-ammonju. Ir-Regolament dwar il-Prekursuri tal-Isplussivi ġie adottat fil-15 ta’ Jannar 2013 bil-premessa li ġejja: “(24) Skont l-Anness XVII tar-Regolament (KE) Nru 1907/2006 tal-Parlament Ewropew u tal-Kunsill tat-18 ta’ Diċembru 2006 dwar ir-Reġistrazzjoni, il-Valutazzjoni, l-Awtorizzazzjoni u r-Restrizzjoni ta’ Sustanzi Kimiċi (REACH)(1) il-provvista lill-membri tal-pubbliku ġenerali tan-nitrat tal-ammonju li jista’ faċilment jintuża b’mod ħażin bħala prekursur tal-isplussiv hija pprojbita. Madankollu, il-provvista tan-nitrat tal-ammonju lil ċerti utenti professjonali, b'mod partikolari l-bdiewa, hija permessa. Għaldaqstant, din il-provvista għandha tkun soġġetta għall-mekkaniżmu ta’ rapportaġġ għal tranżazzjonijiet suspettużi stabbilit minn dan ir-Regolament, peress li m’hemmx rekwiżit ekwivalenti fir-Regolament (KE) Nru 1907/2006.” In-nitrat tal-ammonju (CAS RN 6484-52-2) (f’konċentrazzjonijiet ta’ 16 % fil-piż tan-nitroġenu fir-rigward tan-nitrat tal-ammonju jew ogħla) ġie inkluż fl-Anness II, li jelenka “is-sustanzi waħedhom jew f'taħlitiet jew f'sustanzi li għalihom jiġu rrapportati tranżazzjonijiet suspettużi.” Barra minn hekk, l-Artikolu 18(2) kien jirrikjedi rieżami tal-possibbiltà tat-trasferiment tad-dispożizzjonijiet rilevanti dwar in-nitrat tal-ammonju mir-Regolament (KE) Nru 1907/2006 għar-Regolament (UE) Nru 98/2013 li trid titwettaq sat-2 ta' Marzu 2015. 3. KONSULTAZZJONIJIET MAL-ISTATI MEMBRI Il-Kumitat Permanenti dwar il-Prekursuri (SCP), fejn l-Istati Membri kollha tal-UE huma rrappreżentati, kellu rwol ewlieni fl-abbozzar tal-proposta u fil-valutazzjoni tal-miżuri għall-ġestjoni tar-riskju għan-nitrat tal-ammonju mill-bidu nett. Dan il-grupp ta’ esperti kien maħluq wara r-rakkomandazzjonijiet tal-Pjan ta’ Azzjoni tal-UE dwar it-Titjib tas-Sigurtà tal-Isplussivi tal-2008, li appella għal restrizzjonijiet fuq il-bejgħ tal-fertilizzanti tan-nitrat tal-ammonju lill-pubbliku ġenerali. Fl-2008, is-SCP wettaq ħidma preparatorja għall-inklużjoni tan-nitrat tal-ammonju fid-Direttiva 76/769/KEE (revokata mir-REACH fl-2009) fin-nuqqas ta’ Regolament li b’mod speċifiku jillimita s-sustanzi li huma ta’ theddida għas-sigurtà pubblika. Aktar tard, is-SCP wettaq ukoll ħidma preparatorja għar-Regolament dwar il-Prekursuri tal-Isplussivi. Il-Kummissjoni bagħtet kwestjonarju lill-membri tal-SCP fis-27 ta’ Mejju 2014, u talbithom jibagħtuh lill-awtoritajiet responsabbli għall-implimentazzjoni tar-Regolament dwar il-Prekursuri tal-Isplussivi. Il-mistoqsija 23 kienet tirrigwarda l-Artikolu 18 u kienet tistaqsi “L-Istat Membru tiegħek jappoġġja t-trasferiment tad-dispożizzjonijiet rilevanti dwar in-nitrat tal-ammonju mir-Regolament (KE) Nru 1907/2006 għal dan ir-Regolament?” Mit-30 li setgħu iwieġbu b'kollox kien hemm 19-il awtorità[7] li wieġbu għall-kwestjonarju u b’mod partikolari għad-Domanda 23. It-tweġibiet urew li l-pożizzjonijiet tal-Istati Membri kienu għadhom differenti ħafna. Madankollu, dawk li wieġbu indikaw li huma lesti jilqgħu aktar diskussjonijiet u abbozz ta’ proposta leġiżlattiva qabel ma tittieħed pożizzjoni definittiva. It-tweġibiet għall-kwestjonarju ġew diskussi fil-laqgħa tas-SCP fit-8 ta’ Ottubru 2014, iżda ma ntlaħaq l-ebda qbil dwar dan il-punt partikolari. Il-Kummissjoni qajmet ukoll il-kwistjoni tat-trasferiment fis-16-il Laqgħa tal-Awtoritajiet Kompetenti tar-REACH u tas-CLP[8] (CARACAL) fl-10 ta’ Novembru 2014. Matul u wara ż-żewġ laqgħat, l-Istati Membri ġew mistiedna sabiex jesprimu l-pożizzjonijiet konsolidati tagħhom. L-opinjonijiet baqgħu diverġenti, u xi Stati Membri kienu indeċiżi. Wara l-konsultazzjonijiet mal-Istati Membri, il-Kummissjoni tindika l-argumenti prinċipali favur u kontra għat-trasferiment tad-dispożizzjonijiet rilevanti dwar in-nitrat tal-ammonju mir-REACH għar-Regolament dwar il-Prekursuri tal-Isplussivi: - L-Istati Membri favur it-trasferiment jargumentaw li r-restrizzjonijiet fuq in-nitrat tal-ammonju huma relatati direttament mas-sigurtà pubblika, iżda biss indirettament għall-protezzjoni tas-saħħa tal-bniedem. Dawn ġew inklużi fir-REACH b'mod awtomatiku hekk kif ma kien hemm l-ebda għodda regolatorja xierqa oħra disponibbli dak iż-żmien. Issa hemm leġiżlazzjoni mfassla apposta, sabiex it-trasferiment jarmonizza u jissimplifika l-liġi tal-UE b'konformità mal-prinċipju għal “regolamentazzjoni aħjar” tal-Kummissjoni. Huwa argumentat ukoll li ż-żamma tad-dispożizzjoni dwar in-nitrat tal-ammonju fir-REACH jikkawża konfużjoni għan-negozji, minħabba n-natura differenti tar-riskji involuti. - L-Istati Membri li joġġezzjonaw għat-trasferiment jargumentaw li dan idgħajjef is-sigurtà madwar in-nitrat tal-ammonju, peress li din tista’ tippermetti lill-awtoritajiet nazzjonali kompetenti sabiex jagħmlu din is-sustanza disponibbli għall-pubbliku ġenerali permezz ta’ reġimi ta' għoti ta' liċenzji jew ta’ reġistrazzjoni, li huma intitolati li jistabbilixxu skont ir-Regolament (UE) Nru 98/2013. Din il-konsultazzjoni ma ttrattatx il-possibbiltà li jinħoloq it-tielet reġim għan-nitrat tal-ammonju skont ir-Regolament dwar il-Prekursuri tal-Isplussivi. Barra minn hekk, ma saret l-ebda referenza fuq il-fattibbiltà legali tat-trasferiment, jew għal kwalunkwe spiża eċċessiva li tista' tirriżulta minnha. 4. SOMMARJU U KONKLUŻJONIJIET Fl-2008 il-Pjan ta’ Azzjoni tal-UE dwar it-Tisħiħ tas-Sigurtà tal-Isplussivi sejjaħ għall-restrizzjonijiet fuq il-bejgħ ta' fertilizzanti tan-nitrat tal-ammonju lill-pubbliku ġenerali. Għaldaqstant hemm ftehim ġenerali li l-kummerċjalizzazzjoni u l-użu tan-nitrat tal-ammonju li joħolqu tħassib serju għas-sigurtà. Il-Kummissjoni tqis li peress li r-riskji huma relatati mas-sigurtà pubblika, ir-restrizzjonijiet fuq in-nitrat tal-ammonju aħjar ikunu fir-Regolament dwar il-Prekursuri tal-Isplussivi u se tappoġġa t-trasferiment tad-dispożizzjonijiet rilevanti mir-REACH, hekk kif kien maħsub oriġinarjament fil-proposta tagħha tal-2010. L-objettiv ewlieni tar-REACH jibqa’ li tkun żgurata s-sigurtà pubblika, is-saħħa u l-protezzjoni tal-ħaddiema u r-Regolament ma jirreferix għas-sigurtà pubblika. Mat-trasferiment tan-nitrat tal-ammonju fir-Regolament dwar il-Prekursuri tal-Isplussivi, it-tħassib dwar is-sikurezza tan-nitrat tal-ammonju xorta jibqa’ jiġi kopert mir-Regolament (KE) Nru 2003/2003 dwar il-fertilizzanti. Madankollu, minħabba n-nuqqas ta’ kunsens ta' wieħed mill-koleġiżlaturi, jiġifieri l-Kunsill, dwar din il-kwistjoni, kemm f’termini ta’ kemm huwa mixtieq it-trasferiment innifsu u kif dan iseħħ (jiġifieri jekk in-nitrat tal-ammonju jiġix sempliċement trasferit għall-Anness I, jew jekk isirux arranġamenti separati), proposta leġiżlattiva sabiex jiġu trasferiti d-dispożizzjonijiet probabbilment ma jkollhiex appoġġ biżżejjed fil-Kunsill. Barra minn hekk, il-Kummissjoni tinnota li l-awtoritajiet kompetenti fl-Istati Membri ma kellhomx żmien biżżejjed sabiex jiksbu l-esperjenza rilevanti mill-implimentazzjoni tar-Regolament dwar il-Prekursuri tal-Isplussivi, peress li daħal biss fis-seħħ fit-2 ta’ Settembru 2014. Għaldaqstant huwa raġonevoli li l-Istati Membri jkunu jridu jeżaminaw l-ispejjeż u l-benefiċċji tat-trasferiment f’data aktar tard. Konsegwentement, bħalissa l-Kummissjoni m’għandhiex l-intenzjoni li tipproponi leġiżlazzjoni għat-trasferiment tad-dispożizzjonijiet rilevanti dwar in-nitrat tal-ammonju mir-Regolament (KE) Nru 1907/2006 għar-Regolament (UE) Nru 98/2013. Minflok, se teżamina mill-ġdid il-possibbiltà u n-natura eżatta ta’ dawn it-trasferiment bħala parti minn rieżami akbar ippjanat għall-2017 skont l-Artikolu 18(1) ta’ dan ir-Regolament. [1] ĠU L 39, tad-9.2.2013, p.1. [2] Ara l-Annessi III u IV tar-Regolament (KE) Nru 2003/2003 tal-Parlament Ewropew u tal-Kunsill tat-13 ta’ Ottubru 2003 dwar il-fertilizzanti, ĠU L 304, 21.11.2003, p. 1, li jispeċifika l-karatteristiċi u l-limiti tal-fertilizzanti puri tan-nitrat tal-ammonju b’kontenut għoli ta’ nitroġenu, jiddeskrivi r-reżistenza tat-testijiet għad-detonazzjoni, u jelenka l-metodi sabiex tkun iċċekkjata l-konformità u r-rekwiżiti l-oħra relatati mat-traċċabbiltà u l-ippakkjar. [3] ĠU L 396, 30.12.2006, p.1. [4] ĠU L 262, 27.9.1976, pp. 201-203 – Revokata mir-REACH fil-31.5.2009. [5] COM(2010) 473 finali. [6] Rapport: Jan Mulder (A7-0269/2012), Rapport dwar il-proposta għal Regolament tal-Parlament Ewropew u tal-Kunsill dwar it-tqegħid fis-suq u l-użu ta’ prekursuri tal-isplussivi (COM(2010) 0473 – C7-0279/2010 – 2010/0246(COD)), Kumitat għal-Libertajiet Ċivili, il-Ġustizzja u l-Intern. [7] Ir-Renju Unit ħatar awtoritajiet separati għall-Gran Brittanja u l-Irlanda ta’ Fuq; In-Norveġja wkoll qed timplimenta r-Regolament dwar il-Prekursuri tal-Isplussivi. [8] Ir-Regolament (KE) Nru 1272/2008 dwar il-klassifikazzjoni, l-ittikkettar, u l-imballaġġ tas-sustanzi u t-taħlitiet.